**The Name of the Game** on Paul J. Vogelin ja Jarno Elosen ohjaama dokumenttielokuva, joka kertoo Nex Machina-pelin kehittämisestä Housemarque-studiossa. Elokuva tuli ensi-iltaan Suomessa vuonna 2018. Kotimaisena levittäjänä toimi Black Lion Pictures. Elokuva julkaistiin kansainväliseen VOD-levitykseen 30.11.2018. Kansainvälisenä levittäjänä toimii Gunpowder & Sky -levitysyhtiön alaisuudessa toimiva FilmBuff.

Elokuvan vastaanotto
--------------------

Elokuva herätti voimakkaita tunteita Suomessa, mikä liittyy pääosin elokuvantekijöiden valitsemaan näkökulmaan. Talouselämä mukaan "lopputulos saattaa koko pelialan häpeään."Kyseessä ei kuitenkaan ole steriili making of -mainos Nex Machina -pelille. Ohjaaja Paul J. Vogel selventää Pelaaja-lehdelle, "Valmiiksi voi kehittää idean siitä, millainen filmi on, mutta sitten asioita tapahtuu, eikä elokuva olekaan enää sellainen. Yritimme löytää dramaattiset kohdat, jotka kiinnostavat yleisöä. Alusta asti halusimme kuitenkin tehdä enemmänkin tarinan ihmisistä pelien takana kuin dokumentin pelintekemisestä" Helsingin Sanomat kirjoitti "Pelialan hämmentävää menoa kuvaava The Name of the Game onnistuu olemaan paljon kiinnostavampi kuin miltä ajatus pelin tekemisen dokumentoinnista kuulostaa." Myös Pelit-lehden päätoimittaja Tuukka Grönholm kirjoitti omista ennakkokäsityksistään elokuvan suhteen arviossaan, "Ennakkoon pelkäsin, että The Name of the Game olisi umpitylsä making of -mainos. Leffan antama kuva pelinteosta ei kuitenkaan ole puhtaan ruusuinen. Kyse on pikemminkin kaverileffasta, sillä ohjaajat Jarno Elonen ja Paul J. Vogel ovat onnistuneet raapimaan pelintekijästä ihmisen esille. Se ei todellakaan ole helppoa."

Episodi-lehti tekee osuvan vertauksen elokuvan arviossa, "The Name of the Gamea voi verrata johonkin kasarin rokkibändistä tehtyyn dokkariin, jossa päähahmot bailaavat ankarasti ja samalla yrittävät päästä kuuluisuuteen."

The Name of the Game valittiin parhaan dokumenttielokuvan 2019 shortlistalle.

Tarina
------

The Name of the Game on dokumenttielokuva, jossa seurataan legendaarisen arcade-pelien suunnittelija Eugene Jarvisin ja suomalaisen pelinkehittäjä Housemarquen yhteistyötä. The Name of the Gamen vaiherikas matka antaa katsojalle ainutkertaisen – ja sensuroimattoman – pääsyn ennakoimattomaan ja hulluun videopelin teon maailmaan sekä kotimaisen peliteollisuuden kansainvälistymiseen. The Name of the Game kertoo tarinan pelintekijöistä, kaveruksista, jotka antavat kaikkensa unelmien peliprojektille. Kyseessä on komedia videopelien maailmassa. Kuvausryhmä seurasi pelintekijöitä kolmen vuoden ajan viidessä eri maassa. Dokumentti avaa riskialttiin pelialan kulissien takaista elämää ennennäkemättömällä tavalla. Pelin taustalta löytyy luovuutta, kosteita iltoja, onnistumisia, mutta myös taloushuolia, mokia ja irtisanomisia.

Tekijät
-------

The Name of the Game on turkulaisen New Dawn Films -elokuvatuotantoyhtiön ensimmäinen pitkä elokuva. Elokuvan ovat ohjanneet Paul J. Vogel (ohjannut mm. Duke Nukem -fanielokuvan The Duke - Fate of Humanity), joka viimeistelee maisterin opintojaan USC: School of Cinematic Arts -koulussa Los Angelesissa sekä Jarno Elonen, joka on työskennellyt 90-luvulta lähtien pelialalla. Elonen on ohjannut mm. Bitwisards tv-sarjan. X-Men-elokuvien tuottaja Jason Taylor on toiminut The Name of the Gamen osatuottajana. The Name of the Game on kallein täysin sijoitusrahalla tehty suomalainen dokumenttielokuva. Elokuvan päärahoittaja on IPR.VC.

Lähteet
-------

1. ↑  Tuukka Hämäläinen: Arvostelu: The Name of the Game on kurja kotimainen dokkari, jossa pelejä tehdään ryyppäämällä ja sekoilemalla – Housemarque olisi ansainnut parempaa *Muropaketti*.  20.11.2018. Viitattu 12.1.2019.
2. ↑  B. Alan Orange: The Name of the Game Documentary Trailer Infiltrates the Video Game Industry *29.11.2018*. Movieweb.com. Viitattu 15.1.2019.
3. ↑  Elina Lappalainen: Näinkö pelejä tehdäänkin? - Dokumenttielokuvasta tuli poikien ryyppyelokuva *25.5.2018*. Talouselämä. Viitattu 15.1.2019.
4. ↑  Janne Pyykkönen: Katsauksessa ja arvostelussa The Name of the Game – pelidokumenttien ehdotonta kärkeä *22.11.2018*. Viitattu 16.1.2019.
5. ↑  Jussi Määttänen: Neljän tähden dokumentti kuvaa raadollisesti Suomen vanhimman pelitalon sekoilua, kun yhtiö yrittää luoda epätoivoisesti kansainvälistä hittiä *22.11.2018*. Helsingin Sanomat. Viitattu 15.1.2019.
6. ↑  Tuukka Grönholm: Arvostelu: Name of the Game raapii pelintekijästä ihmisen esille *23.11.2018*. Pelit. Viitattu 15.1.2019.
7. ↑  Niko Ikonen: Kiehtova dokumentti kotimaisen arcade-pelin tekemisestä vai varoitus koko pelialan mieltä ja kehoa vahingoittavasta toksisesta maskuliinisuudesta? *22.11.2018*. Episodi. Viitattu 15.1.2019.
8. ↑  Filmiaura ry: JUSSI-PALKINNOT JAETAAN 73. KERRAN KEVÄÄLLÄ *19.12.2018*. Filmiaura Ry. Viitattu 16.1.2019.
9. ↑  Olli Martela: Suomalaisohjaaja Paul J. Vogel huippukouluun - edes Spielberg ei päässyt sisään *12.6.2016*. Iltalehti. Viitattu 17.1.2019.
10. ↑  Bitwisards.  *Wikipedia*, 4.8.2016. Artikkelin verkkoversio.  fi

Aiheesta muualla
----------------

* Vogelin haastattelu (Arkistoitu – Internet Archive)
* Ohjaajien haastattelu YLE:n Tähtihetki-ohjelmassa